Patagoninė spurguolė
Patagoninė spurguolė (Maihuenia patagonica) – kaktusų (Cactaceae) rūšis, paplitusi Pietų Amerikoje. Auga pietų Čilės ir Argentinos Patagonijos pusdykumėse, sausose stepėse, subalpinėse pievose. Tai šakotas, tankiomis pagalvėlėmis augantis kaktusas. Užauga iki 30 cm aukščio, turi vieną ilgą liemeninę šaknį. Lapai žali, cilindriški, smailiaviršūniai, iki 8 cm ilgio ir 1,2 cm pločio. Rakiai sidabriškai balti, pilki, gelsvi, rausvi arba rusvi iki 7,5 cm ilgio. Žiedai pavieniai, balti arba balkšvai rausvi, iki 5,5 c, skersmens. Sužydi vėlyvą pavasarį arba vasarą. Patagoninė spurguolė kaip dekoratyvinis augalas auginamas vazonuose, alpinariumuose. Pietų Amerikoje augalas vadinamas chupasangre („kraujalakiu“), siempreverde („visžaliu“), yerba del guanaco („guanako žole“).